ORDE do 26 de xullo de 2006 pola que se establecen as bases reguladoras das axudas destinadas á implantación ou mellora dos sistemas de rastrexabilidade en entidades asociativas do sector hortofrutícola e se convocan para o ano 2006.
CONSELLERÍA DO MEDIO RURAL — III. OUTRAS DISPOSICIÓNS — 02/08/2006

A implantación de sistemas de rastrexabilidade é unha necesidade que nos últimos anos está exixindo o mercado como sistema para poder facer un seguimento e localización dos produtos en toda a cadea comercial. Estas exixencias poden supor un incremento dos custos que teñen que soportar as entidades comercializadoras e en determinados casos é necesario afrontar unha serie de investimentos para poder cumprir con estas exixencias.
Debido a isto publicáronse a Orde APA/3649/2004, do 4 de novembro (BOE nº 270, do 9 de novembro), pola que se establecen as bases reguladoras e a con
vocatoria 2004-2005 para a concesión de axudas destinadas á implantación e mellora dos sistemas de rastrexabilidade en determinadas entidades asociativas do sector hortofrutícola, e a Orde APA/1726/2006, do 19 de maio (BOE nº 131, do 2 de xuño), que establece novas bases reguladoras das axudas para a implantación ou mellora de sistemas de rastrexabilidade, e aproba a súa convocatoria para determinadas entidades asociativas do sector hortofrutícola en 2006.
Nesta última orde, establécense os distintos aspectos destas axudas relativos ao seu obxecto, beneficiarios, conceptos subvencionables e sistema de xestión, sinalándose que a tramitación das axudas lles corresponderá ás comunidades autónomas no caso de cooperativas agrarias e sociedades agrarias de transformación que non teñan a cualificación de organización ou agrupación de produtores así como no caso de organizacións ou agrupacións de produtores recoñecidas polas comunidades autónomas.
É necesario, polo tanto, establecer o procedemento para que estas entidades poidan acceder ás referidas axudas.
Por todo isto o obxecto desta orde é establecer o procedemento de solicitude e xestión das axudas para a realización dos investimentos previstos na orde APA/1726/2006, do 19 de maio, para as cooperativas agrarias e sociedades agrarias de transformación que non teñan a cualificación de organización ou agrupación de produtores así como para as organizacións ou agrupacións de produtores recoñecidas pola Comunidade Autónoma de Galicia.
Polo tanto, de acordo co disposto no artigo 30.I.3 do Estatuto de autonomía de Galicia e no uso das facultades que me confire a Lei 1/1983, do 22 de xaneiro, reguladora da Xunta e do seu presidente, así como o Decreto 50/2002, do 14 de febreiro,
DISPOÑO:
Artigo 1º.-Obxecto.
O obxecto desta orde é establecer o procedemento de xestión e a convocatoria no 2006 para a concesión de axudas, en réxime de concorrencia competitiva, destinadas ás cooperativas agrarias e sociedades agrarias de transformación que non teñan a cualificación de organización ou agrupación de produtores así como para as organizacións ou agrupacións de produtores recoñecidas pola Comunidade Autónoma de Galicia, previstas na Orde APA/1726/2006, do 19 de maio, pola que se establecen novas bases reguladoras das axudas destinadas á implantación ou mellora dos sistemas de rastrexabilidade en determinadas entidades asociativas do sector hortofrutícola.
Artigo 2º.-Beneficiarios.
1. Poderán beneficiarse das axudas reguladas nesta orde, e sempre que estean recoñecidas pola Comunidade Autónoma de Galicia, as organizacións e
agrupacións de produtores de froitas e hortalizas, de plátanos e de patacas, recoñecidas de conformidade co Regulamento (CE) nº 2200/1996, do consello, do 28 de outubro, polo que se establece a organización común de mercados no sector de froitas e hortalizas, o Regulamento (CE) nº 404/1993, do consello, do 13 de febreiro, polo que se establece a organización común de mercados no sector do plátano, o Regulamento (CEE) nº 1360/1978, do consello, do 19 de xuño, relativo ás agrupacións de produtores e as súas asociacións, o Regulamento (CE) nº 952/1997, do consello, do 20 de maio, relativo ás agrupacións de produtores e as súas unións, o Real decreto 617/1998, do 17 de abril, polo que se establecen medidas de apoio ás agrupacións de produtores de pataca de consumo, non destinada á industria feculera, e o Real decreto 970/2002, do 24 de setembro, polo que se regula o recoñecemento das agrupacións de produtores de patacas de consumo non destinadas á industria feculeira e se establecen
diversas medidas de apoio a estas.
Tamén poderán ser beneficiarias destas axudas as cooperativas agrarias e sociedades agrarias de transformación dos sectores de froitas e hortalizas, plátanos e patacas de consumo, non destinadas á industria feculeira, non recoñecidas como organizacións nin agrupacións de produtores.
2. Para que ás entidades citadas no punto 1 deste artigo se lles poidan conceder as axudas establecidas por esta orde, terán que acreditar a súa viabilidade económica e o cumprimento das normas mínimas en materia de ambiente e hixiene, de conformidade co previsto no artigo 4.2º do Real decreto 117/2001, do 9 de febreiro, polo que se establece a normativa básica de fomento dos investimentos para a mellora das condicións de transformación e comercialización dos produtos agrarios, silvícolas e da alimentación.
Artigo 3º.-Características das axudas.
De conformidade co sinalado nos artigos 4, 5 e 6 da Orde APA/1726/2006, establécense as seguintes liñas de axuda:
I. Axudas á asistencia técnica.
As actuacións subvencionables, destinadas á asistencia técnica para o desenvolvemento e posta en funcionamento de sistemas de rastrexabilidade, poderán ser:
a) Contratación dunha empresa externa para o deseño, programación e posta en marcha das actuacións que se van desenvolver no campo, necesarias para a implementación de sistemas de rastrexabilidade.
b) Contratación dunha consultoría externa para o deseño e posta en marcha de sistemas de rastrexabilidade, incluídas as xornadas de estudo da situación de partida, xornadas de desenvolvemento do
proxecto de implantación de sistemas de rastrexabilidade, formación do persoal, instalación de software e adaptación dos sistemas informáticos ás necesidades específicas da entidade beneficiaria.
As axudas a que se refire este artigo estarán suxeitas aos seguintes límites:
a) O importe das axudas concedidas en virtude do punto a) será, como máximo, o 12 por cento do custo dos investimentos subvencionados en virtude da liña de axuda II deste artigo.
b) O importe das axudas concedidas en virtude do punto b) poderá acadar ata o 100 por cento do custo e será, como máximo, de 60.000 euros por beneficiario.
No caso de que o beneficiario se beneficiase desta axuda en virtude da Orde do 2 de decembro de 2004 (DOG nº 237, do martes 7 de decembro), a axuda total que percibirá entre a convocatoria 2004-2005 e a 2006 limitarase ao importe citado no parágrafo anterior.
II. Axudas ao investimento para informatización e automatización de sistemas de rexistro e transmisión de datos de rastrexabilidade.
As actuacións subvencionables destinadas á informatización ou mellora dos sistemas de rexistro e transmisión de datos de rastrexabilidade poderán ser:
a) A adquisición ou desenvolvemento de programas informáticos específicos para a implantación e informatización de sistemas de rastrexabilidade.
b) Adquisición e instalación de equipos de rexistro e transmisión automática de datos, entre outros, ordenadores de control dos sistemas de rastrexabilidade, impresoras de etiquetas de códigos de barras, aplicadores automáticos de etiquetas de código de barras, lectores láser de códigos de barras, sistemas de transmisión de datos por radio frecuencia.
c) Elaboración de páxinas web para acceso aos datos de rastrexabilidade a través da internet e/ou instalación de sistemas de intercambio electrónico de datos que permitan a transmisión rápida e fiable dos datos de rastrexabilidade entre a entidade beneficiaria e outros interlocutores comerciais.
As axudas a que se refire este artigo serán como máximo do 40 por cento do custo do investimento subvencionable.
III. Axudas para a certificación dos sistemas de rastrexabilidade implantados.
As actuacións subvencionables destinadas á certificación dos sistemas de rastrexabilidade serán a contratación de empresas certificadoras acreditadas segundo a norma EN-45011, con alcance hortofrutícola, non sendo subvencionables, en ningún caso, os custos de auditorías posteriores á súa obtención, destinadas ao control e mantemento da certificación.
As axudas a que se refire este artigo serán como máximo do 100 por cento do custo da certificación e de 2.500 euros por entidade beneficiaria.
No caso de que o beneficiario se beneficiase desta axuda en virtude da Orde do 2 de decembro do 2004 (DOG nº 237, do martes 7 de decembro), a axuda total que se percibirá entre a convocatoria 2004-2005 e a 2006 limitarase ao importe citado no parágrafo anterior.
Artigo 4º.-Límite das axudas por entidade beneficiaria.
A contía individualizada das axudas será igual á solicitada e xustificada pola entidade beneficiaria, dentro dos límites establecidos no artigo 3, sen que, en ningún caso, poida exceder das seguintes cantidades, determinadas en función do valor da produción comercializada por cada entidade:
Valor da produción
comercializada
(VPC) en millóns de euros
Contía máxima (A)
) 30
De 15 a 30
De 6 a 15
' 6
200.000
175.000
125.000
100.000
No caso de que o beneficiario se tivese beneficiado destas axudas en virtude da Orde do 2 de decembro de 2004 (DOG nº 237, do 7 de decembro) da axuda total que se percibirá entre a convocatoria 2004-2005 e a 2006 limitarase ao importe citado no parágrafo anterior.
O cálculo do valor da produción comercializada efectuarase segundo o indicado no artigo 7 da Orde APA/1726/2006, particularmente no caso de cooperativas agrarias e sociedades agrarias de transformación que non teñan a cualificación de organización ou agrupación de produtores será o valor das vendas destas entidades correspondentes aos produtos procedentes das parcelas dos seus socios e, se é o caso, das parcelas da propia entidade, relativo ao último exercicio contable anual da entidade, previo á presentación da solicitude.
Artigo 5º.-Solicitudes de axuda.
1. As solicitudes de axuda dirixiranse ao conselleiro do Medio Rural, de acordo co modelo incluído como anexo I, que poderá ser presentada, preferentemente, no rexistro xeral da Consellería do Medio Rural, ou por calquera dos métodos previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes de axuda irán acompañadas, como mínimo, dos seguintes documentos:
a) Un proxecto de implantación do sistema de rastrexabilidade integral ou de mellora de sistemas xa
implantados. O dito proxecto deberá conter, polo menos, a seguinte información:
-Identificación da entidade, especificando razón social e domicilio social, teléfono, fax, número e data de recoñecemento, número de afiliados e valor da produción comercializada.
-Unha descrición da situación de partida no que afecta a rastrexabilidade, describindo os datos de rastrexabilidade que a organización ou agrupación é capaz de rexistrar e transmitir e os medios técnicos e humanos destinados para ese fin, en cada unha das fases do proceso (fase de campo, de recepción, de baleirado, de confección, de empaquetado e de expedición).
-Obxectivos perseguidos no ámbito da rastrexabilidade e medios para alcanzalos.
-Descrición detallada das actuacións que se pretenden emprender.
-Orzamento detallado, apoiado por facturas pro forma, e calendario de realización das actuacións, cuxa duración total non poderá exceder os dezaseis meses, salvo circunstancias excepcionais.
-Contía da axuda que se solicita.
b) Declaración de non ter percibido o solicitante axudas, se é o caso, doutras administracións públicas, así como o compromiso escrito de non acollerse, directa nin indirectamente, a un dobre financiamento, comunitario ou nacional, para os investimentos e conceptos de gastos recollidos no proxecto presentado.
c) Cando o importe do investimento subvencionable supere a contía de 30.000 euros no caso de obra, ou de 12.000 euros no suposto de subministración de bens de equipo ou prestación de servizos por empresas de consultoría ou asistencia técnica, o beneficiario deberá presentar como mínimo tres ofertas de diferentes provedores, con carácter previo á entrega do ben ou á contratación do compromiso para a prestación do servizo, agás nos casos en que polas especiais características dos gastos subvencionables non exista no mercado suficiente número de entidades que o subministren ou presten.
A elección destas ofertas realizarase conforme a criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
d) Fotocopia compulsada do CIF.
e) Conta corrente en que se desexa sexa aboada a axuda, definida con 20 díxitos, acreditada por certificado da entidade financeira da súa existencia.
f) Balance e contas de resultados dos dous últimos anos, así como contas previstas para os próximos dous anos.
g) Licenza de actividade e rexistro sanitario no caso de dispoñer de instalacións de manipulación de produtos.
h) Fotocopia dos estatutos da entidade solicitante.
3. O prazo de presentación de solicitudes será de 1 mes a partir do día seguinte á publicación desta orde no DOG. Non se subvencionarán investimentos iniciados con anterioridade á presentación da solicitude de axuda.
4. A Dirección Xeral de Produción, Industrias e Calidade Agroalimentaria realizará os controis administrativos e sobre o terreo que considere oportuno para garantir o cumprimento das condicións exixidas para a concesión das axudas.
Artigo 6º.-Tramitación e resolución.
1. O órgano competente para levar a cabo a tramitación desta orde de axudas é a Dirección Xeral de Produción, Industrias e Calidade Agroalimentaria. A avaliación das solicitudes será levada a cabo por un órgano colexiado composto polo subdirector xeral competente en Produción Agraria Sustentable e Fomento Asociativo, o xefe de servizo competente en fomento asociativo agrario, un xefe de sección e un xefe de negociado que actuará como secretario. O órgano colexiado valorará as solicitudes de axuda segundo os criterios establecidos e elevará informe para que o director xeral de Produción, Industrias e Calidade Agroalimentaria formule proposta de resolución ao conselleiro do Medio Rural que resolverá sobre a aprobación das axudas solicitadas en réxime de concorrencia competitiva axustándose aos principios de publicidade, concorrencia, obxectividade, transparencia, igualdade e non-discriminación.
Seguidamente notificaráselles ás entidades asociativas beneficiarias a resolución da concesión da subvención e do seu importe previsto, segundo as normas e criterios establecidos nesta orde, así como en función das solicitudes presentadas e da dotación orzamentaria existente. De todas formas, o pagamento queda supeditado á súa correcta xustificación.
Se non se notificase a resolución de concesión no prazo de 6 meses, poderá entenderse desestimada a axuda solicitada.
2. Para a aprobación das solicitudes de axuda teranse en conta como criterios preferenciais:
a) Terán prioridade as solicitudes presentadas na convocatoria 2004-2005, establecida pola Orde do 2 de decembro de 2004 (DOG nº 237, do 7 de decembro), que non puidesen ser atendidas por falta de fondos, previa solicitude dos interesados dentro do prazo establecido.
b) Polo valor da produción comercializada:
VPC (millóns de euros)
Puntuación
) 30
Ata 5 puntos
De 15 a 30
Ata 4 puntos
De 6 a 15
Ata 3 puntos
' 6
Ata 2 puntos
c) Polo tipo de entidade asociativa:
1. Cooperativas agrarias: ata 5 puntos.
2. SAT ou semellantes: ata 3 puntos.
d) Polo número de socios da entidade:
1. ) 100: ata 5 puntos.
2. De 51 a 100: ata 4 puntos.
3. De 10 a 50: ata 3 puntos.
4. ' 10: ata 2 puntos.
Artigo 7º.-Obrigas dos beneficiarios.
1. As entidades beneficiarias das axudas recollidas nesta orde deberán obter, nun prazo máximo de 18 meses desde a resolución da concesión da axuda, a certificación, por parte dunha entidade acreditada segundo a norma EN-45011 con alcance hortofrutícola, de que os sistemas de xestión e rexistro de datos implantados permiten realizar a rastrexabilidade cara adiante e cara atrás, obténdose os datos seguintes:
a) A partir do código de identificación dunha unidade de venda:
-A unidade homoxénea de cultivo de que procede.
-Data de entrada no almacén.
-Procesos e tratamentos aplicados durante o proceso de manipulación, transformación e empaquetado do produto.
-Data de expedición.
-Identificación do transportista e vehículo de expedición.
-Identificación da empresa de distribución ou do intermediario que adquire a mercadoría.
b) A partir do código de identificación dunha unidade homoxénea de cultivo:
-Os códigos de identificación das unidades de venda a que deu orixe.
-Operador responsable da unidade homoxénea de cultivo, especie, variedade ou variedades cultivadas; dose e datas de tratamentos con produtos fitosanitarios e fertilizantes, materias activas utilizadas; datas e doses de regas, orixe da auga de rega, data de realización e, se é o caso, resultados das análises de auga, folla e solo.
2. As entidades beneficiarias deberán:
Dispoñer dos sistemas e procedementos necesarios para poñer a información enumerada nas letras a) e b) do punto 1 á disposición das autoridades competentes, cando estas o soliciten.
Manter un rexistro dos operadores responsables correspondentes a cada unidade homoxénea de cultivo, así como das parcelas de que se compón cada
unidade e dos datos de campo recollidos de acordo coa letra b) do punto 1 deste artigo.
3. Os beneficiarios das axudas ao investimento para informatización e automatización de sistemas de rexistro e transmisión de datos de rastrexabilidade recollidas na liña de axudas II (artigo 3), comprometeranse a manter a propiedade do investimento subvencionado durante un prazo mínimo de dous anos, desde a data de concesión da subvención, para o uso exclusivo previsto nesta orde.
Artigo 8º.-Pagamento das axudas.
1. O beneficiario poderá xustificar o investimento dunha soa vez e solicitar o pagamento da totalidade da axuda ou ben de forma fraccionada solicitando pagamentos parciais desta.
2. As solicitudes de pagamento presentaranse prioritariamente no rexistro xeral da Consellería do Medio Rural, acompañadas da seguinte documentación:
a) Xustificantes dos investimentos efectuados que consistirán, de forma xeral, nas facturas orixinais sobre as que se realizará a toma de razón, e das que se entregará unha fotocopia. As facturas deberán estar acompañadas dos xustificantes do seu pagamento efectivo, dos que se entregará ademais unha fotocopia.
b) Declaración do beneficiario sobre outras axudas concedidas e/ou solicitadas para os mesmos investimentos.
c) A presentación da solicitude de concesión de axuda ou subvención polo interesado comportará a autorización ao órgano xestor para solicitar as certificacións que teñan que emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, de acordo co previsto no artigo 43 da Lei 7/2005, do 30 de decembro, dos orzamentos xerais da Comunidade Autónoma de Galicia para o ano 2006.
d) Certificación acreditativa do cumprimento das obrigas sinaladas no punto 1 do artigo 6.
e) Calquera outra que se indique expresamente na resolución de concesión.
3. O beneficiario de axudas que solicite pagamentos parciais deberá presentar garantía constituída por seguro de caución prestado por entidade aseguradora ou mediante aval solidario da entidade de crédito ou de garantía recíproca, e deberá acadar, como mínimo, ata os dous meses seguintes ao remate do prazo de xustificación previsto na resolución de concesión.
A garantía deberá cubrir o importe dos anticipos ou pagamentos fraccionados xunto cos xuros destes calculados ao tipo de xuro legal do diñeiro vixente
no momento da concesión e polo prazo que medie entre a data da solicitude e como mínimo aquela en que se cumpran dous meses da do remate do prazo de xustificación previsto na resolución de concesión.
4. Con carácter excepcional e por resolución motivada da consellería, poderá autorizarse un anticipo de ata o 50% da subvención naqueles casos en que o investimento exixa pagamentos inmediatos. Nese caso será necesario presentar unha garantía constituída mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca e deberá abranguer como mínimo ata os dous meses seguintes ao remate do prazo de xustificación previsto.
A garantía deberá cubrir o importe do anticipo xunto cos xuros deste calculados ao tipo de xuro legal do diñeiro vixente no momento da concesión e polo prazo que medie entre a data da solicitude e como mínimo aquela en que se cumpran dous meses da do remate do prazo de xustificación previsto. En todo caso o importe da garantía deberá ser como mínimo do 110% do importe do anticipo.
Unha vez comprobada a realización da actividade ou proxecto para o que se concedeu a subvención, as garantías serán liberadas.
Artigo 9º.-Modificación de resolucións.
Calquera modificación dos investimentos aprobados que supoñan un cambio de obxectivos, prazos de execución ou variación notoria do orzamento, así como de calquera condición específica indicada na resolución de concesión, requirirá a autorización da consellería logo da presentación da correspondente solicitude motivada.
Artigo 10º.-Penalizacións e reintegros.
O incumprimento dos requisitos exixidos para a concesión das axudas reguladas nesta orde dará lugar ao inicio do procedemento de reintegro das cantidades percibidas, incrementadas co xuro de demora legalmente establecido, desde o momento do seu pagamento. No caso de ter percibido anticipos, procederase á execución da garantía na parte que corresponda.
Os beneficiarios das axudas recollidas no artigo 3.II comprométense a manter a propiedade do investimento subvencionado durante un prazo mínimo de dous anos, desde a data de concesión da subvención, para o uso exclusivo previsto nesta orde. No caso de incumprimento, deberán proceder ao reintegro do importe percibido como subvención, incrementado no xuro legal de demora legalmente establecido, desde o momento do seu pagamento.
Artigo 11º.-Recursos administrativos.
As resolucións expresas ou presuntas dos expedientes tramitados en aplicación desta orde esgotan
a vía administrativa e, contra elas, cabe interpor os seguintes recursos:
1. Potestativamente, recurso de reposición ante o conselleiro do Medio Rural, no prazo dun mes, contado a partir do día seguinte ao da súa notificación, ou de tres meses, contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
2. Directamente, recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da súa notificación, se é expresa; ou de seis meses, contados a partir do día seguinte a aquel en que se produza o acto presunto, de acordo co previsto na Lei reguladora da xurisdición contencioso-administrativa.
Artigo 12º.-Financiamento das axudas.
As axudas reguladas nesta orde efectuarase con cargo á aplicación orzamentaria 11.03.612-A.770.2, por un importe de 100.000 A, así como con outros remanentes que puidesen existir nesta ou noutras aplicacións.
En todo caso, a concesión das axudas destinadas á implantación ou mellora dos sistemas de rastrexabilidade en entidades asociativas do sector hortofrutícola estará condicionada á existencia de crédito axeitado e suficiente e limitarase ás dispoñibilidades orzamentarias.
Artigo 13º.-Compatibilidade das axudas.
Estas axudas son incompatibles con calquera outra para o mesmo fin.
Disposición adicional
En todo o non previsto nesta orde será de aplicación a Lei 38/2003, do 18 de novembro, xeral de subvencións.
Disposicións derradeiras
Primeira.-Facultade de desenvolvemento.
Facúltase o director xeral de Produción, Industrias e Calidade Agroalimentaria para ditar as instrucións precisas para o desenvolvemento e execución desta orde.
Segunda.-Entrada en vigor.
Esta disposición entrará en vigor o día seguinte ao da súa publicación no Diario Oficial de Galicia.
Santiago de Compostela, 26 de xullo de 2006.
Alfredo Suárez Canal
Conselleiro do Medio Rural